Vruntlyke grote und wes ik gudes vormach tho juwer beheglicheit. Ersamen leven vrundes. Wetet, dat ik vornomen hebbe, dat 1 schipper van Danczske, de heet Merten Jesse, und heft geclaget vor juwen rade, dat Tonnies Grotte heft eme dat gesecht, dat her Dirich upper Heide my thogescreven hadde einen breff, dat ik de schepe scholde nemen laten, de mit roggen in de Ny segelen wolden etc. Leven vrundes. Wel dat vor juwer erbarheit gesecht heft, dat her Diderik heft my thogescreven van sylken saken, dat sy Tonies Grot edder wol dat sy, de heft beide my und her Didrik dar vele tho kort anne gedan und wnrecht ofwergesecht, wentte her Diderik der sake rades und dades wnschyldich is. Dar wil ik by doen also vele, also enen guden manne gebøret tho donde etc. Und isset sake, dat her Diderik in jenigen schaden kumpt van der sake wegen tho unrechtte, dat schal my let sin und wil dat Gode clagen und allen mynen vrunden, wor ik kan und mach etc. Hirwmme, ersamen lefwen vrundes, wellet her Didrik an dessen vorgescreven saken vorantwarden mit rechtte und latet ene notlos, wentte hee der sake allerleiie wiis wnschyldich is und my van den saken nywerlde nicht gescreven heft etc. Wel na siner ere und gerychtte im sylker matte is bestan etc., so kan ik ok dat wol derkennen, dat hee ok steit na myner ere und rychte etc., welket ik mit rechtte vorantwarden wil beide vor my unde vor eme mit der hylpe Godes und aller vrunde etc. Vordermer konen (jw) desse brefwisare Hennink Bernefyr und Hinrik Styfve juwer erwerdicheit yterliker alle sake myntlyken berichtten, wenne ik jw thoscrive etc. Hirvan begere ik ein vruntlik antwarde von juwer lefve. Gescreven mit dessen ergenantten Henninghe und Hinrik Styfve. Gode allmechtighe siit befolen tho ewigen tiden. Gescreven tho Wiborgh, wnder mynen ingesegel, am jare 1400 und 37, an suntte Johans avende. By my Karl Kerstensson, hovetman tho Wiborgh. Adress: Den ersamen wisen luden, borgermesteren und ratmannen tho Reval, kome desse breff mit erwerdicheit etc.